RISOS DE DERIS

Apo inseddadu un’ammentu redossu                
pro currere umpare in sas cussorzas 
de cuddu tempus andadu, 
cando tottu sas dies fin bestidas a festa 
e sos pipiriolos de sa pitzinnia 
giamaian benidores de ispantu, 
e giogaio a cua cua cun rajos de sole, 
e tritzas de isteddos mi inghiriaian 
sos disizos ancora cuados 
in sas pijas de sas laras de latte, 
e mi amparaio addaesegus 
unu risu giogulanu chi carignaiat 
bramas inserradas in sa cara 
de una luna minnanna,
apojada in tremores de nue. 

Cantu mi mancades risos de deris, 
fuidos cun su trenu 
de unu tempus aggabbadore, 
chi no abbajanat su tuddu                              
chi morigat s’abbisciu.
 
Recuide torra che una ia,
pro mi mudare ancora sa pedde,
pro domare s’unda de un’arcu ‘e chelu, 
pro ischidare unu gosu allettadu, 
como chi sas primas fozas ruttas 
mi trobein già s’andare,
como chi sos sonnios 
simizan a sos isteddos:
ti paren accurzu 
ma no lo podes tennere mai.